b'\n_START_ARTICLE_\nJules Favr\xc3\xa9\n_START_PARAGRAPH_\nJules Hugo Ernst Favr\xc3\xa9 (19. jaanuar 1875 Kuressaare \xe2\x80\x93 7. jaanuar 1940 Graudenz) oli Saaremaa p\xc3\xa4ritolu Eesti arst._NEWLINE_Ta s\xc3\xbcndis Kuressaares prantsuse keele \xc3\xb5petaja Georges Favr\xc3\xa9 pojana. Ta l\xc3\xb5petas Kuressaares g\xc3\xbcmnaasiumi ja astus aastal 1893 Peterburi S\xc3\xb5jav\xc3\xa4emeditsiini Akadeemiasse, mille l\xc3\xb5petas aastal 1898 arsti astmega._NEWLINE_Aastal 1899 suunati ta s\xc3\xb5jav\xc3\xa4earstina t\xc3\xb6\xc3\xb6le 25. Smolenski jalav\xc3\xa4er\xc3\xbcgementi, kus ta teenis aastani 1907. Aastatel 1907\xe2\x80\x931914 oli ta Moskva Evangeelse Hospitali intern ja aastatel 1914\xe2\x80\x931918 Esimeses maailmas\xc3\xb5jas 405. liikuva jalav\xc3\xa4ekorpuse juhtivarstina. Aastal 1919 suunati ta Uuralitesse Zlatousti plekilise soet\xc3\xb5ve epideemiat likvideerima; ta oli seal aastani 1920 suure nakkushaigete hospitali (3000 haiget) juhataja._NEWLINE_Aastal 1922 opteerus Eestisse ja asus Kuressaarde. Ta oli aastast 1923 Saaremaa maa-ambulatooriumi juhataja ja aastast 1925 ka Kuressaare Emade ja Laste N\xc3\xb5uandla juhataja ja lastekodu arst. Aastal 1937 asus ta Valjala jaoskonnaarsti kohale ja aastal 1939 oli Valjalas ka lastearstiks._NEWLINE_26. aprillil 1940 asus ta koos perega Saksamaale Graudenzi (praegu Grudzi\xc4\x85dz Kujawy-Pomorze vojevoodkonnas Poolas). Seal ta ka suri.'